钦定古今图书集成/理学汇编/文学典/第061卷 > 卢郢
## 钦定古今图书集成/理学汇编/文学典/第061卷 > 卢郢

按马令《南唐书》本传：“郢，金陵人也。好学有才艺，而膂
力过人，善吹铁笛。乾德中，后主以韩德霸为在城烽
火使，常督无赖辈旦暮巡警诸科士人微犯禁，往往
罹鞭扑。会德霸出，郢调笛不辍，使数卒捕郢，郢奋肱
搏之，卒不能逼，郢遂去。后与黄梦锡等自国子监出行，遇德霸，不避其呵，导德霸驻骑诟曰：‘汝等乞索辈，
殊不知宪制，敢无礼耶’！”因叱左右收郢等。郢等争投
瓦石，击走其导从，殴德霸伤目。德霸诣后主诉之，后
主让曰：“国子监，先帝教育贤材之地，孤亦赖此辈与
之共治。汝斗监前，是必越分陵辱。士人既为戎帅，不
能自捍，宜其见殴。”遂罢德霸职。郢由是横肆益甚。明
年春，试王度《如金玉赋》，郢唱第为第一。徐铉娶郢姊，
铉尝受后主旨撰文，数日不能就，因语郢。郢曰：“愿试
为之。”因弄百钧石球以较力，少顷，引酒一卮，复弄如
初，若是者数四。铉视之曰：“非吾徒也，其何能为？”且试
诘之。郢曰：“既就矣。”命笔吏口授而书之。铉大惊，遂以
郢文进。后主谓铉曰：“语势遒健，似非卿作。”铉以实对。
郢由是知名。归皇朝，累迁南全守。颇著治迹。病卒。